এটি অবশ্যই বাংলাদেশের অগ্রসর রাজনীতির জন্য মাইলফলক। আরেকটি হলো কয়েকজন যুদ্ধাপরাধীর ফাঁসির রায় কার্যকর করা। বহু সুশীল বাবুর মুখে শুনেছি, যে যাই বলুক সাকা চৌধুরীকে ফাঁসি দেয়া যাবে না। ইঙ্গিতটা ছিল শেখ হাসিনার পরিবারের সঙ্গে সাকা পরিবারের সম্পর্ক, যদিও তা ছিল নেহাতই সৌজন্যমূলক, অর্থাৎ বঙ্গবন্ধু ও সাকার পিতা ফজলুল কাদের চৌধুরী বা ফকা চৌধুরীর মধ্যকার রাজনৈতিক সম্পর্ক। যদিও তা দুই বিপরীতমুখী রাজনীতি। ২০১৫ সালে সাকার সঙ্গে জামায়াত নেতা আলবদর কমান্ডার মুজাহিদ ও কামারুজ্জামানের ফাঁসি কার্যকর হলো। বছরের শেষদিন ব্লগার রাজীব হত্যার রায়ও হলো এবং রায়ে রানা (পলাতক) এবং দ্বীপ এই শিবির-আনসারল্লাহ ক্যাডারের ফাঁসি, একজনের যাবজ্জীবন। অন্যান্যেরও বিভিন্ন মেয়াদে সাজা হলো। যদিও মূল পরিকল্পনাকারী বলে বহুল আলোচিত জসিম উদ্দিন রাহমানির অপরাধ নাকি প্রমাণিত হয়নি, যে কারণে এ রায়ে রাজীবের পরিবার এবং লেখক-ব্লগার কেউ সন্তুষ্ট হয়নি। জানা গেছে, রাজীবের বাবা বলেছেন, সরকারের আন্তরিকতা থাকলেও তদন্তকারী সংস্থার গাফিলতির জন্য সুষ্ঠু বিচার পাওয়া যায়নি। তৃতীয় ইতিবাচক দিক হলো শত চেষ্টা করেও বিএনপি-জামায়াত বাংলাদেশে আইএস-আল কায়েদার অস্তিত্ব প্রতিষ্ঠা করতে পারেনি। হিযবুল মুজাহিদীন বা আনসারুল্লাহ বাংলাটিম বা হিযবুল্লাহর হুমকি বিস্তার লাভ করতে পারেনি। আইনশৃঙ্খলা রক্ষাকারী বাহিনীর তৎপরতায় তাদের একটার পর একটা আস্তানা গুঁড়িয়ে গেছে। যদিও এ বছর দু’জন বিদেশী হত্যা এবং মসজিদ-মন্দির-গির্জায় বোমার বিস্ফোরণ ঘটানো হয়েছে। এছাড়া আরও কয়েকজন লেখক-ব্লগারকে হত্যা করা হয়েছে। চতুর্থত, দেশের আর্থ-সামাজিক অগ্রগতির ক্ষেত্রে এমডিজি-এসডিজির সাফল্য, নিজস্ব অর্থায়নে পদ্মা সেতু নির্মাণ, জাতীয় প্রবৃদ্ধি, মাথাপিছু আয়, খাদ্য উৎপাদন, বিদ্যুত উৎপাদন, দেশকে ডিজিটালাইজড করা, বৈদেশিক মুদ্রার রিজার্ভ- সবই অতীতের সকল রেকর্ড ছাড়িয়ে এগিয়ে চলছে। পদ্মা সেতু কেবল একটি সেতুই নয়, এগিয়ে যাওয়ার এক মহাসেতু। যে কারণে বিশ্বব্যাংকের প্রধান অর্থনীতিবিদ কৌশিক বসু বলতে বাধ্য হচ্ছেন, চীনের সঙ্গে সমানতালে পাল্লা দিয়ে এগিয়ে চলেছে বাংলাদেশ। সর্বোপরি খালেদা জিয়া ও তার সহযোগী জামায়াত-শিবিরের নাশকতা সাফল্যজনকভাবে দমন করে প্রধানমন্ত্রী শেখ হাসিনা রাষ্ট্রনায়ক হিসেবে অনেক উচ্চতায় অবস্থান করছেন। রাশিয়ার ভøাদিমির পুতিন এবং জার্মানির চ্যান্সেলর এ্যাঞ্জেলা মার্কেলের কাতারে এখন শেখ হাসিনা। ‘চ্যাম্পিয়নস অব দ্য আর্থ’ বা ‘ধরিত্রীর আদরের কন্যা’ একইভাবে ত্বরিত সিদ্ধান্ত গ্রহণে ক্ষমতাধর শত নেতৃত্বের কাতারে তেরোতম। তার এই অবস্থান বাংলাদেশ রাষ্ট্রের জন্য সুভবিষ্যতেরই নিশ্চয়তা দিচ্ছে। বাংলাদেশ আজ মধ্যম আয়ের গ্রুপে পা রেখে এগিয়ে চলেছে।